## pielikums

## Komplekso rādītāju aprēķins

Lai veiktu komplekso rādītāju aprēķinu, ieteicams izmantot 3. pielikumu, kurā nepieciešams ievadīt attiecīgos rādītājus. Komplekso rādītāju aprēķins paredz šādas darbības (skat. 1. attēlu):

* 1. Izmantojamo politikas rezultatīvo rādītāju atlase.
	2. Svaru piešķiršana vērtējamiem rādītājiem. Svariem jābūt izteiktiem procentos, svaru kopsummai jābūt vienādai ar 100 %.
	3. Salīdzināmo valstu atlase. Lai kompleksā rādītāja aprēķins būtu korekts, salīdzināmo valstu kopā var iekļaut tikai tādas valstis, par kurām ir pieejami visi izvēlētie politikas rezultatīvie rādītāji.
	4. Iegūto datu apkopošana un ievadīšana tabulā, izmantojot datubāzēs pieejamo informāciju par atlasītajiem politikas rezultatīvajiem rādītājiem. Ir ieteicams izmantot jaunākos datus, kuri attiecas uz vienādu laika periodu. Ir pieļaujamas atkāpes, ja:
* atšķiras laika periods, par kuru ir pieejama dažādu rādītāju statistika (piemēram, *Eurostat* datubāzē jaunākie dati par veselības stāvokļa pašnovērtējumu ir pieejami par 2015. gadu, bet par ietekmējamo un novēršamo mirstību – tikai par 2013. gadu). Tādā gadījumā var tikt izmantoti dati par abiem periodiem, ja tie ir nozīmīgi un aktuāli;
* atsevišķām valstīm atšķiras laika periods, par kuru ir pieejami jaunākie dati (piemēram, vērtējamā rādītāja statistika *Eurostat* datubāzē lielākajai daļai ES valstu ir pieejama par 2015. gadu, Īrijai – par 2014. gadu, Itālijai – par 2013. gadu). Tādā gadījumā būtu vēlams izmantot to valstu datus, kuru savstarpējā laika nobīde nepārsniedz vienu gadu (ietverot Īriju), savukārt pārējās valstis (piemēram, Itālija) būtu jāizņem no salīdzināmo valstu kopas.
	1. Statistikas datu pārrēķins salīdzināmā skalā. Kompleksajā rādītājā ietvertajiem politikas rezultatīvajiem rādītājiem var atšķirties mērīšanas skalas (piemēram, jaundzimušo sagaidāmo dzīves ilgumu mēra gados, bet novēršamo mirstību – ar koeficientu), kas apgrūtina to salīdzināšanu. Ar statistikas formulu palīdzību (piemēram, izmantojot *Excel* funkciju PERCENTRANK) dažādus rādītājus ir iespējams pārvērst vienotā percentīļu skalā, kur labākais rādītājs tiek novērtēts ar "1", sliktākais rādītājs – ar "0". Piemēram, Latvijas jaundzimušo mūža ilgums (74,5 gadi) atlasīto valstu starpā (kur zemākais ir 74,5 gadi, augstākais – 83,3 gadi) percentīļu skalā tiek novērtēts kā 0,00.
	2. Kompleksā rādītāja aprēķins, izmantojot pārrēķinu percentīlēs un rādītāju svarus. Katras valsts kopējais rādītājs tiek iegūts, katru rādītāju (kas pārrēķināts percentīlēs) reizinot ar attiecīgā rādītāja svaru un visus iegūtos rezultātus summējot. Piemēram, kompleksā rādītāja aprēķina paraugā (skat. 6. attēlu) Latvijai tiek veikts šāds aprēķins: (0,00 × 35 %) + (0,00 × 20 %) + (0,04 × 20 %) + (0,04 × 25 %), kura rezultātā iegūst 0,02. Šādi aprēķinātais kompleksais rādītājs ir izmantojams tālākai valstu salīdzināšanai, izmantojot vienotu mērogu.

**Kompleksā rādītāja aprēķināšana** **un tās ietvaros veicamās darbības**

1. attēls

